Oscar Pistorius appelleer teen skuldigbevindingOscar Pistorius Foto: Kim Ludbrook/EPA/Pool/Sapa Luvuyo Mfaku, woordvoerder van die NVG, het gesê die aansoek is Maandag by die konstitusionele hof ingedien. Dit is die voormalige Paralimpiese atleet se laaste uitweg om uit die tronk te probeer bly nadat die appèlhof hom aan moord skuldig bevind het. Pistorius is in Desember op borgtog van R10 000 vrygelaat. Pistorius se regspan het vroeër aangedui hulle gaan appelleer. Hulle beweer sy regte is deur die appèlhof se beslissing geskend aangesien die hof Pistorius volgens hulle op grond van feitelike punte eerder as regspunte aan moord skuldig bevind het. Regter Thokozile Masipa het Pistorius op 12 September 2014 skuldig bevind aan strafbare manslag in verband met die skietdood van sy vriendin, Reeva Steenkamp, op 14 Februarie 2013. Pistorius het aangevoer hy het vier skote deur die geslote deur van die toilet in sy huis in Pretoria gevuur omdat hy onder die indruk was dat ŉ inbreker daar wegkruip. Hy het op 21 Oktober 2014 sy vonnis begin uitdien nadat hy tot vyf jaar tronkstraf gevonnis is ingevolge art. 276 (1)(i) van die Strafproseswet. Hiervolgens moes hy ŉ sesde (tien maande) van sy vonnis uitdien voordat die nasionale kommissaris van korrektiewe dienste dit kon oorweeg om sy vonnis in korrektiewe toesig om te skakel. Hy het op 21 Augustus tien maande tronkstraf uitgedien. Pistorius is in Oktober 2015 uit die Kgosi Mampuru II-gevangenis in Pretoria vrygelaat en het hierna sy vonnis onder korrektiewe toesig in sy oom se luukse herehuis in Waterkloof begin uitdien. Klik hier vir alle vorige berigte oor Oscar Pistorius op Maroela Media.